b'\n_START_ARTICLE_\nColton Sissons\n_START_SECTION_\nUra\n_START_PARAGRAPH_\nSissons siirtyi kaudeksi 2011\xe2\x80\x932012 WHL:\xc3\xa4\xc3\xa4n Kelowna Rocketsin paitaan. H\xc3\xa4n pelasi tulokaskaudellaan 63 ottelua tehden tehot 17+24=41. Toisella kaudella 58 otteluun syntyiv\xc3\xa4t tehot 26+15=41. H\xc3\xa4net valittiin pelaamaan CHL Top Prospects Gameen. Kausi 2012\xe2\x80\x932013 oli Sissonsin viimeinen WHL:ss\xc3\xa4. H\xc3\xa4n teki 61 ottelussa 28 maalia sek\xc3\xa4 39 sy\xc3\xb6tt\xc3\xb6pistett\xc3\xa4 eli yhteens\xc3\xa4 67 tehopistett\xc3\xa4._NEWLINE_Nashville Predators valitsi Sissonsin 50. pelaajana NHL:n vuoden 2012 varaustilaisuudessa. Syyskuussa 2012 Sissons ja Predators solmivat kolmivuotisen tulokassopimuksen. Kausi 2013\xe2\x80\x932014 oli Sissonsille ensimm\xc3\xa4inen ammattilaistasolla. Suurimman osan kaudesta h\xc3\xa4n pelasi Predatorsin AHL-farmiseura Milwaukee Admiralsissa, mutta p\xc3\xa4\xc3\xa4si my\xc3\xb6s NHL-kokoonpanoon 17 ottelussa. NHL-debyyttins\xc3\xa4 h\xc3\xa4n teki 28. tammikuuta 2014 4\xe2\x80\x933 -voittoon p\xc3\xa4\xc3\xa4ttyneess\xc3\xa4 ottelussa Winnipeg Jetsi\xc3\xa4 vastaan. Sissons sai ottelussa j\xc3\xa4\xc3\xa4aikaa 10.49 minuuttia jonka lis\xc3\xa4ksi h\xc3\xa4n ker\xc3\xa4si sy\xc3\xb6tt\xc3\xb6pisteen. Ensimm\xc3\xa4isen maalinsa h\xc3\xa4n teki 27. maaliskuuta Buffalo Sabresia vastaan. Sissons pelasi kauden aikana AHL:n t\xc3\xa4hdist\xc3\xb6ottelussa._NEWLINE_Kauden 2014\xe2\x80\x932015 Sissons pelasi kokonaisuudessaan Admiralsissa, jossa h\xc3\xa4n toimi varakapteenina. 76 ottelussa h\xc3\xa4n teki tehot 25+18=43. Seuraavalla kaudella, 2015\xe2\x80\x932016, Sissons toimi varsinaisena kapteenina. H\xc3\xa4n pelasi 38 ottelua. Predatorsin NHL-kokoonpanoon h\xc3\xa4n p\xc3\xa4\xc3\xa4si 34 ottelussa, joissa teki nelj\xc3\xa4 maalia sek\xc3\xa4 sai kaksi sy\xc3\xb6tt\xc3\xb6pistett\xc3\xa4._NEWLINE_Helmikuussa 2016 Sissons teki Predatorsin kanssa kolmen vuoden mittaisen jatkosopimuksen. Kaudella 2016\xe2\x80\x932017 h\xc3\xa4n vakiinnutti paikkansa NHL-kokoonpanossa ja pelasi 58 runkosarjaottelua tehoin 8+2=10. Pudotuspeleiss\xc3\xa4 Sissons pelasi 22 ottelua tehoin 6+6=12, kun Predators eteni aina finaaleihin asti, joissa se kuitenkin h\xc3\xa4visi Pittsburgh Penguinsille.'